CELEX: 62015TN0552
Language: el
Date: 2015-09-25 00:00:00
Title: Υπόθεση T-552/15: Αγωγή της 25ης Σεπτεμβρίου 2015 — Bank Refah Kargaran κατά Συμβουλίου

30.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 398/59
            
         Αγωγή της 25ης Σεπτεμβρίου 2015 — Bank Refah Kargaran κατά Συμβουλίου
   (Υπόθεση T-552/15)
   (2015/C 398/74)
   Γλώσσα διαδικασίας: η γαλλική
   
      Διάδικοι
   
   
      Ενάγουσα: Bank Refah Kargaran (Τεχεράνη, Ιράν) (εκπρόσωπος: J.-M. Thouvenin, δικηγόρος)
   
      Εναγόμενο: Συμβούλιο της Ευρωπαϊκής Ένωσης
   
      Αιτήματα
   
   Η ενάγουσα ζητεί από το Γενικό Δικαστήριο να κρίνει ότι:
   
               —
            
            
               το Συμβούλιο της Ευρωπαϊκής Ένωσης, καθόσον θέσπισε και διατήρησε σε ισχύ το περιοριστικό μέτρο εις βάρος της BRK το οποίο ακυρώθηκε με απόφαση του Γενικού Δικαστηρίου της 6ης Σεπτεμβρίου 2013 (υπόθεση T-25/11), θεμελίωσε την εξωσυμβατική ευθύνη της Ευρωπαϊκής Ένωσης·
            
         
               —
            
            
               κατά συνέπεια, η Ευρωπαϊκή Ένωση υποχρεούται να αποκαταστήσει τη ζημία την οποία υπέστη εξ αυτού του μέτρου η ενάγουσα·
            
         
               —
            
            
               η υλική ζημία ανέρχεται στο ποσόν των 6 8 6 51  318 ευρώ, ποσό στο οποίο πρέπει να προστεθούν οι νόμιμοι τόκοι, και κάθε άλλο ποσόν που δικαιολογείται εκ των περιστάσεων·
            
         
               —
            
            
               η ηθική βλάβη αποτιμάται στο ποσόν των 5 2 5 47  415 ευρώ, ποσό στο οποίο πρέπει να προστεθούν οι νόμιμοι τόκοι, και κάθε άλλο ποσόν που δικαιολογείται εκ των περιστάσεων·
            
         
               —
            
            
               επικουρικώς, το σύνολο ή μέρος των ποσών τα οποία ζητούνται προς αποκατάσταση της ηθικής βλάβης να κριθεί ότι περιλαμβάνεται στην υλική ζημία, και να υπολογισθεί λογιστικώς επ’ αυτής της βάσεως· και
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της αγωγής της, η ενάγουσα προβάλλει πέντε λόγους εκ των οποίων δύο αφορούν την ύπαρξη εξωσυμβατικής ευθύνης της Ευρωπαϊκής Ένωσης και τρεις τη ζημία η οποία απορρέει από την παρανομία στην οποία υπέπεσε το Συμβούλιο της Ευρωπαϊκής Ένωσης.
   
               —
            
            
               Όσον αφορά την ύπαρξη εξωσυμβατικής ευθύνης της Ευρωπαϊκής Ένωσης
               
                           1.
                        
                        
                           Ο πρώτος λόγος αντλείται από παρανομία της συμπεριφοράς η οποία προσάπτεται στο Συμβούλιο (επιβολή και διατήρηση σε ισχύ δεσμεύσεως κεφαλαίων της ενάγουσας), η οποία διαπιστώθηκε δεόντως με απόφαση της 6ης Σεπτεμβρίου 2013, Bank Refah Kargaran κατά Συμβουλίου, T-24/11, Συλλογή, EU:T:2013:403.
                        
                     
                           2.
                        
                        
                           Ο δεύτερος λόγος αντλείται από το γεγονός ότι η παρανομία στην οποία υπέπεσε το Συμβούλιο συνιστά κατάφωρη παράβαση των κανόνων δικαίου με αντικείμενο την απονομή δικαιωμάτων σε ιδιώτες.
                        
                     
         
               —
            
            
               Όσον αφορά τη ζημία η οποία απορρέει από την παρανομία στην οποία υπέπεσε το Συμβούλιο της Ευρωπαϊκής Ένωσης
               
                           3.
                        
                        
                           Ο τρίτος λόγος αντλείται από παύση των δραστηριοτήτων της ενάγουσας από κοινού με φορείς που βρίσκονται εντός της Ευρωπαϊκής Ένωσης, ως άμεση συνέπεια του παράνομου μέτρου.
                        
                     
                           4.
                        
                        
                           Ο τέταρτος λόγος αντλείται από διαφυγόν κέρδος λόγω του παγώματος των πιστώσεων.
                        
                     
                           5.
                        
                        
                           Ο πέμπτος λόγος αντλείται από ηθική βλάβη.